ΕΣΩTΕΡΙΚΟΣ ΚΑΝΟΝΙΣΜΟΣ

4ου ΕΡΓΑΣΤΗΡΙΑΚΟΥ ΚΕΝΤΡΟΥ Α΄ ΠΕΙΡΑΙΑ

ΚΙΛΙΚΙΑΣ 2 & ΒΕΡΟΙΑΣ ΝΙΚΑΙΑ- ΜΑΝΔΗΛΑΡΑ 14 & ΦΛΕΜΙΝΓΚ ΡΕΝΤΗ

Ο εσωτερικός κανονισμός δημιουργήθηκε ώστε το έργο του σχολείου να πραγματοποιείται με τον καλύτερο δυνατό τρόπο, σε μια κοινή κατευθυντήρια γραμμή με υπευθυνότητα όλων των στελεχών του σχολείου.

Σκοπός των παρακάτω κανόνων του εσωτερικού κανονισμού για το εργαστήριο, αλλά και το εργασιακό περιβάλλον γενικότερα, είναι να οδηγήσει το σύνολό του διδακτικού και όχι μόνο προσωπικού, να παράγει το έργο του με μεθοδικότητα, με σεβασμό προς τους συναδέλφους και κυρίως με παιδαγωγικό φρόνημα και ευθύνη. Επιπλέον να αποφευχθούν τυχόν συγκρούσεις και ο αθέμιτος ανταγωνισμός. Συμφώνα λοιπόν με την ελληνική εκπαιδευτική νομοθεσία όπως ορίζεται από την Υπουργική Απόφαση Γ2/6098/13-11-2001 ΤΡΟΠ. ΜΕ 96004/Δ4 Υπ. Απόφ.. ΦΕΚ 1318Β΄/1-7-2015 (καθορισμός λειτουργίας ΕΚ) αλλά και τις απαιτήσεις της πολιτείας, που καθορίζει τις αρχές και τους σκοπούς του ΕΚ, τα μέσα με τα οποία επιδιώκεται η πραγμάτωση τους, τα όρια των δικαιωμάτων και των υποχρεώσεων των μαθητών και καθηγητών,σύμφωνα με τις αρχές της ισότητας, της αξιοκρατίας και της κοινωνικής αλληλεγγύης. (Υπαλ. Κωδ. Ν. 3528/2007/ ΦΕΚ 26Α΄/9-2-2007). Σύμφωνα λοιπόν με τα παραπάνω όλοι όσοι εισέρχονται στο χώρο των εργαστηρίων του 4ου ΕΚ Α’ Πειραιά (Νίκαιας- Ρέντη) που εξυπηρετεί το 1ο ΕΠΑΛ ΝΙΚΑΙΑΣ «ΠΑΝΑΓΙΩΤΗΣ ΓΙΑΝΝΑΚΗΣ» και το ΕΠΑΛ ΑΓΙΟΥ ΙΩΑΝΝΗ ΡΕΝΤΗ οφείλουν να αποδέχονται και να ακολουθούν τους κανόνες λειτουργίας του.

# ΙΕΡΑΡΧΙΑ ΕΚ

* ΔΙΕΥΘΥΝΤΗΣ ΕΚ
* ΥΠΟΔΙΕΥΘΥΝΤΗΣ ΕΚ
* ΥΠΕΥΘΥΝΟΙ ΤΟΜΕΩΝ ΕΚ
* ΥΠΕΥΘΥΝΟΙ ΕΡΓΑΣΤΗΡΙΩΝ ΚΑΤΕΥΘΥΝΣΗΣ ΕΚ
* ΕΚΠΑΙΔΕΥΤΙΚΟΙ ΕΡΓΑΣΤΗΡΙΩΝ ΜΕ ΟΛΙΚΗ ΔΙΑΘΕΣΗ ΣΤΟ ΕΚ
* ΕΚΠΑΙΔΕΥΤΙΚΟΙ ΕΡΓΑΣΤΗΡΙΩΝ ΜΕ ΜΕΡΙΚΗ ΔΙΑΘΕΣΗ ΣΤΟ ΕΚ
* ΒΟΗΘΗΤΙΚΟ ΕΡΓΑΣΤΗΡΙΑΚΟ ΠΡΟΣΩΠΙΚΟ

Παρακάτω παρουσιάζονται οι κανόνες στους οποίους όλοι (εκπαιδευτικό προσωπικό και μαθητές) πρέπει να συμμορφώνονται. Οι κανόνες αυτοί κρίνονται αναγκαίοι για την ομαλή συνεργασία στον χώρο και στις υποδομές των εργαστηρίων για την διεξαγωγή μια καρποφόρας σχολικής χρόνιας. Είναι σημαντικό όλοι να συνεισφέρουν ώστε να δημιουργηθεί ένα ευχάριστο και δημιουργικό κλίμα στο σχολείο με όρεξη και αλληλοσεβασμό.

# ΚΑΝΟΝΕΣ

1. Το ωράριο λειτουργίας του 4ου ΕΚ Νίκαιας Ρέντη πρέπει να εφαρμόζεται κανονικά. Οι μαθητές και οι μαθήτριες πρέπει να προσέρχονται πριν την έναρξη των μαθημάτων. Όσοι προσέρχονται καθυστερημένα, εισέρχονται στην τάξη μετά την ολοκλήρωση της τρέχουσας διδακτικής ώρας. Δεν επιτρέπεται η πρόωρη αποχώρηση από το σχολείο παρά μόνο κατόπιν αδείας και ενημέρωσης του κηδεμόνα (για ανήλικους μαθητές). Για οτιδήποτε προκύψει, ο Υπεύθυνος Τομέα, ή ο Διευθυντής πρέπει να ενημερώνεται.
2. Αποκλίσεις των μαθητών από τη δημοκρατική συμπεριφορά, τους κανόνες του σχολείου, τους όρους της ισότιμης συμμετοχής στη ζωή του Σχολείου, από τον οφειλόμενο σεβασμό στον/στην εκπαιδευτικό, στη σχολική περιουσία, στον/στη συμμαθητή/θήτρια, πρέπει να θεωρούνται σχολικά παραπτώματα. Τα σχολικά παραπτώματα θα αντιμετωπίζονται σύμφωνα με την ισχύουσα νομοθεσία με προσανατολισμό κυρίως παιδαγωγικό και όχι κατασταλτικό.
3. Σκοπός της σχολικής κοινότητας είναι η ανάπτυξη θετικού σχολικού κλίματος προς αποφυγή φαινομένων βίας, παρενόχλησης, εξαναγκασμού και σχολικού εκφοβισμού. Στη κατεύθυνση αυτή συμβάλουν ο αμοιβαίος σεβασμός, η αποδοχή της διαφορετικότητας, η συνεργασία με αρμόδιους φορείς καθώς και με το οικογενειακό περιβάλλον των μαθητών.
4. Το σχολείο οφείλει να διοργανώνει σειρά εκδηλώσεων και δραστηριοτήτων με σκοπό τη σύνδεση σχολικής και κοινωνικής ζωής, τον εμπλουτισμό των γνώσεων μαθητών-μαθητριών και την ευαισθητοποίηση σε κοινωνικά θέματα.
5. Η συνεργασία με τον σύλλογο γονέων και κηδεμόνων αποτελεί σημαντικό πυλώνα για την εκπλήρωση των παιδαγωγικών και εκπαιδευτικών στόχων της εκπαιδευτικής κοινότητας.
6. Οι εκπαιδευτικοί οφείλουν να προετοιμάζουν την διδασκόμενη ύλη συμφώνα με την προβλεπόμενη από το Υπουργείο Παιδείας και τον διαθέσιμο εξοπλισμό των εργαστηρίων κατά την έναρξη της σχολικής χρόνιας. Σε περίπτωση αντιμετώπισης προβλημάτων ή για οτιδήποτε που μπορεί να χρειαστεί πρέπει να ενημερώνεται ο Υπεύθυνος Τομέα ή ο Διευθυντής.
7. Για αποφυγή της έλλειψης αναλώσιμων και εξοπλισμού οφείλουμε την έγκυρη προμήθεια (καταθέτουμε στην αρχή του έτους προγραμματισμό ασκήσεων).
8. Σε συνεργασία με τον Υπεύθυνο Εργαστηρίων Κατεύθυνσης οφείλουμε να ενημερωθούμε για τους κανόνες ασφαλείας (τους πίνακες και τις ασφάλειες ρευματοδότησης, τις εξόδους κίνδυνου καθώς και την χρήση των πυροσβεστήρων).
9. Σε περίπτωση ανάγκης εκκένωσης του χώρου των εργαστηρίων για οποιαδήποτε αιτία πρέπει να είμαστε προετοιμασμένοι, γι’ αυτό συμμετέχουμε στις προγραμματισμένες ασκήσεις ετοιμότητας και οφείλουμε να έχουμε ένα έτοιμο σχέδιο εκκένωσης με γνώμονα πάντα την ασφάλεια των μαθητών.
10. Η διεκπεραίωση της εφημερίας όταν αυτή μας ανατίθεται πρέπει να πραγματοποιείται. Κατά την διάρκεια αυτής φροντίζουμε για την ασφάλεια των μαθητών κατά την διάρκεια των διαλειμμάτων.
11. Οι εκπαιδευτικοί μεταξύ τους πρέπει να συνεργάζονται είτε διδάσκουν στο ίδιο εργαστήριο είτε διδάσκουν στο ίδιο τμήμα. Πρέπει να συζητούν τα προβλήματα που συναντώνται και με την βοήθεια του Υπεύθυνο Εργαστηρίων Κατεύθυνσης να δίνουν λύση, με σκοπό την αποδοτικότερη διεξαγωγή του μαθήματος.
12. Οι εκπαιδευτικοί οφείλουν να προσέρχονται στο χώρο διεξαγωγής του μαθήματος νωρίτερα από τους μαθητές και να τον προετοιμάζουν.
13. Τα ημερήσια απουσιολόγια πρέπει να συμπληρώνονται στην έναρξη της διδακτικής ώρας, οι απόντες πρέπει να καταγράφονται και αυτά να υπογράφονται. Οι μαθητές οφείλουν να κάθονται σε μια θέση και να μην αλλάζουν. Τα βιβλία διδασκόμενης ύλης πρέπει και αυτά να συμπληρώνονται και να υπογράφονται.
14. Οι εκπαιδευτικοί είναι υπεύθυνοι ώστε οι μαθητές κατά την διάρκεια των ασκήσεων των εργαστηρίων να φέρουν τον κατάλληλο εξοπλισμό (ένδυση) και μέσα προστασίας.
15. Χωρίς την παρουσία του καθηγητή κανένας μαθητής δεν επιτρέπεται να παραμένει στον χώρο των εργαστηρίων. Γι’ αυτόν τον λόγο και κατά την διάρκεια του διαλείμματος αποχωρούν από το εργαστήριο.
16. Ο εξοπλισμός αλλά και το ίδια τα εργαστήρια είναι ό,τι διαθέτει το σχολείο μας. Οφείλουμε όλοι να ενδιαφερόμαστε για την προστασία του χώρου και του εξοπλισμού, την συντήρηση και την επισκευή τους. Όσοι εκπαιδευτικοί είναι διατεθειμένοι στο ΕΚ με απόφαση ΠΥΣΔΕ είναι συνυπεύθυνοι βάσει νομοθεσίας.
17. Τα εργαστήρια εγκυμονούν πολλούς κινδύνους για τους μαθητές, έτσι οι εκπαιδευτικοί πρέπει να επαγρυπνούν συνεχώς και να μεριμνούν για την ασφάλεια των μαθητών καθώς επίσης να γνωρίζουν καλά τις οδηγίες χρήσης του εξοπλισμού. Οι μαθητές με τη σειρά τους κατά τη διεξαγωγή της εργαστηριακής πρακτικής οφείλουν να είναι προσεκτικοί και σοβαροί, ιδιαίτερα όταν διεξάγονται οι δοκιμές των ασκήσεων. Απαγορεύονται ενέργειες που μπορεί να προκαλέσουν διάσπαση προσοχής του διδάσκοντα ή των συμμαθητών/τριών τους την ώρα της δοκιμής των ασκήσεων.
18. Επιπλέον πρέπει να φροντίζουν για τον καλό αερισμό του εργαστηρίου ειδικά όταν γίνεται χρήση εξοπλισμού που επιβαρύνει την ατμόσφαιρα.
19. Τα τελευταία λεπτά της διδακτικής ώρας εκπαιδευτικοί και μαθητές πρέπει να τα αφιερώνουν στον καθαρισμό και την προετοιμασία του εργαστηρίου και του εξοπλισμού έτσι ώστε να είναι έτοιμο και τακτοποιημένο για το επόμενο τμήμα. (εργαλεία – εξοπλισμός- θρανία)
20. Μεριμνούμε ώστε οι μαθητές να προσέχουν τα εργαλεία ή τον εξοπλισμό που τους έχει δοθεί. Σε περίπτωση απώλειας ο Υπεύθυνος Εργαστηρίων Κατεύθυνσης ή ο Υπεύθυνος Τομέα πρέπει να ενημερωθεί και το εργαλείο να αποκαθίσταται.
21. Στα εργαστήρια πληροφορικής οι Η/Υ και οι εφαρμογές πρέπει να κλείνουν, τα αρχεία των μαθητών να αποθηκεύονται και στο τέλος της διεξαγωγής του μαθήματος οι υπολογιστές να απενεργοποιούνται.
22. Το βιβλίο συμβάντων πρέπει να ενημερώνεται και να καταγράφονται εκεί οι τυχόν βλάβες του εξοπλισμού και οι αιτίες τους.
23. Την ώρα που αποχωρούμε από το εργαστήριο δε ξεχνάμε να κλείνουμε τα φώτα, τις πόρτες και τα παράθυρα και να απενεργοποιούμε τυχόν συσκευές υπό τάση. Πάντα κλειδώνουμε την πόρτα και αφήνουμε τα κλειδιά στη θέση τους. Δεν εμπιστευόμαστε τα κλειδιά και τα απουσιολόγια στους μαθητές.
24. Οι μαθητές δεν επιτρέπεται να φέρουν στα εργαστήρια αναψυκτικά και τρόφιμα. Καθώς επίσης απαγορεύεται αυστηρά το κάπνισμα και η χρήση κινητών τηλέφωνων.

Οι εκπαιδευτικοί που ανήκουν στο ΕΚ πρέπει:

1. Να ενημερώνουν εγκαίρως τον Διευθυντή για τυχόν προγραμματισμένη απουσία τους ώστε να αλλάζει το πρόγραμμα καθώς και το συντομότερο δυνατόν σε περίπτωση έκτακτης απουσίας.
2. Να κάνουν δίκαιη και αντικειμενική αξιολόγηση της εργασίας των μαθητών.
3. Να φροντίζουν για την αποχώρηση όλων των μαθητών από τον χώρο των εργαστηρίων κατά τα διαλείμματα. Κανείς μαθητής ΔΕΝ μένει μόνος του στα εργαστήρια.
4. Να φροντίζουν να ευαισθητοποιούν τους μαθητές σε θέματα ασφάλειας των χώρων, καθαριότητας, υγιεινής και αισθητικής.
5. Να δείχνουν σεβασμό στη προσωπικότητα και τις κοινωνικές, πολιτιστικές, θρησκευτικές ιδιαιτερότητες των μαθητών.
6. Να προσέχουν τον τρόπο που απευθύνονται ή υποβάλλουν ερωτήσεις στους μαθητές και να τηρούν κανόνες δημοκρατικής συμπεριφοράς.
7. Να αντιμετωπίζουν με ιδιαίτερη προσοχή τους μαθητές με μαθησιακές δυσκολίες.
8. Να είναι προσεκτικοί στον τρόπο αντιμετώπισης εντάσεων-συγκρούσεων μεταξύ των μαθητών.

Γενικά όλοι μας πρέπει να αντιμετωπίζουμε τους μαθητές μας με αγάπη και συνεργασία.

ΑΠΟ ΤΗΝ ΔΙΕΘΥΝΣΗ Ε.Κ.